b'\n_START_ARTICLE_\nAbu-l-H\xc3\xa0ssan Al\xc3\xad ibn Sad\n_START_SECTION_\nBiografia\n_START_PARAGRAPH_\nVa enderrocar el seu pare l\'agost de 1464 i es va proclamar rei. Tenia el suport dels abenserraigs. El 1470 va reprimir una revolta del seu germ\xc3\xa0 Muh\xc3\xa0mmad ibn Sad conegut com al-Zaghal (el Valent), a M\xc3\xa0laga, que havia tingut el suport dels abensarraigs. Des de llavors va estar enemistat amb aquestos i els va combatre. _NEWLINE_El 1482 hi va haver lluites amb Castella per la possessi\xc3\xb3 de Castellar de Santisteban en qu\xc3\xa8 els musulmans foren rebutjats i els castellans en el contraatac van ocupar l\'estrat\xc3\xa8gica Alhama (al-Hamma, febrer de 1482); Muley Hacen va tractar de recuperar-la per\xc3\xb2 els seus intents no van reeixir. Els Abenserraigs, i el poder\xc3\xb3s i influent Y\xc3\xbassuf ibn Kumaixa (Abencomixa) es va revoltar llavors i van proclamar rei Boabdil el Noi (Abu-Abd-Al\xc2\xb7lah Muh\xc3\xa0mmad), el fill d\'Abu-l-H\xc3\xa0ssan Al\xc3\xad. a Guadix, avan\xc3\xa7ant cap a Granada. Davant l\'atac castell\xc3\xa0 a Loja el pare i el fill van pactar una treva i el rei va marxar a Loja on va derrotar i rebutjar els cristians (meitat de juliol) i els va empaitar fins a Riofr\xc3\xado i es va apoderar de Ca\xc3\xb1ete, per\xc3\xb2 fou altre cop rebutjat a Alhama. Boabdil no va respectar la treva i va arribar a Zahara (26 de desembre) i va aprofitar la situaci\xc3\xb3 per entrar a Granada i se\'n proclam\xc3\xa0 rei (Muh\xc3\xa0mmad XII). Muley Hacen es va establir llavors a M\xc3\xa0laga on va rebre el suport del seu germ\xc3\xa0 Muh\xc3\xa0mmad al-Zaghal i domin\xc3\xa0 la part oriental amb Almeria (mentre Boabdil dominava la part occidental amb Ronda, i fins a Granada i Guadix)._NEWLINE_Muley Hacen va combatre amb els castellans que havien enva\xc3\xaft el seu territori als quals els seus generals Ridwan Venegas i Abu-l-Q\xc3\xa0ssim van derrotar a l\'Axarqu\xc3\xada, la comarca a l\'est de M\xc3\xa0laga (els castellans estaven manats per Alonso de Cardenas). Boabdil, per emular el triomf del seu pare i guanyar suport entre la poblaci\xc3\xb3, va fer un temerari atac contra Lucena (a mig cam\xc3\xad entre Granada i Sevilla) amb 1500 cavallers i 700 infants i va assetjar la ciutat per\xc3\xb2 van arribar refor\xc3\xa7os manats pel comte de Cabra que van derrotar els granadins, van fer presoner Boabdil (23 d\'abril de 1483) i van derrotar a les restes de l\'ex\xc3\xa8rcit a la Plana de Mar\xc3\xadn Gonz\xc3\xa1lez. Llavors Muley Hacen va poder retornar a Granada on fou reconegut novament._NEWLINE_La reina Aixa va negociar amb Castella l\'alliberament del seu fill a canvi de ser vassall de Castella, pagar un tribut de dotze mil dobles d\'or anuals i alliberar tres mil captius cristians, i a m\xc3\xa9s permetre el pas lliure d\'ex\xc3\xa8rcits cristians per les seves terres per combatre Muley Hacen i al-Zaghal. Els castellans el van alliberar i es va presentar a Granada on els Abenserraigs van organitzar la revolta; es va combatre durant dos dos dies i finalment es va arribar a un acord: Muley Hacen conservava el tron a Granada per\xc3\xb2 cedia Almeria a Boabdil com a rei._NEWLINE_El 1484 va lluitar contra els castellans a la riba del Lopera. Fou derrotat i els castellans van passar a l\'ofensiva i en els seg\xc3\xbcents mesos van ocupar Alhabar, Cambil (despr\xc3\xa9s de 12 dies de setge), Co\xc3\xadn i Ronda, si b\xc3\xa9 finalment foren rebutjats a Mocl\xc3\xadn._NEWLINE_No se saben ben b\xc3\xa9 les causes per les quals Muley Hacen fou apartat del poder el 1485: es diu que era molt vell i estava cec o que va tenir un atac cerebral que el va deixar mig paralitzat. Fos com fos, el seu germ\xc3\xa0 Muh\xc3\xa0mmad "El Zagal" fou proclamat rei. Muley Hacen fou enviat a Almu\xc3\xb1\xc3\xa9car i m\xc3\xa9s tard a Salobre\xc3\xb1a on va morir no gaire temps despr\xc3\xa9s.'